Húsvét előtt három napot töltöttünk a Hotel Anna Grandban. A szálló személyzete nagyon kedves, segítőkész, a régi szárny kórházra néző szobái igen hangulatosak.
Csupán pár apró észrevételünk lenne a szolgáltatások javítása kapcsán. 

Hasonló árú más szállodákkal összehasonlítva, - itthon és külföldön is - a legtöbb helyen minden nap elhelyeznek friss ásványvizet illetve vízforralót (kávéval, teával) a szobákban, ez itt hiányzott, mint ahogy a fürdőből is a szokásos szett: szappan, tusfürdő, testápoló (habár nyomógombbal működtethető folyékony szappan volt a fürdőben). Apróságok, mégis növelik a vendég komfortérzetét.
A szőnyeg tisztasági foka sem volt 10-es értékű, de lehet  hogy színét csupán a kopottság kölcsönözte. Az új szárnyban vadonatúj bútorzat és berendezés van, viszont a régi szobáknak a hangulata kellemesebb - ki ki válasszon kedvére. A vezeték nélküli WIFI szolgáltatást viszont célszerű lenne minden szobában bevezetni (a régi szárnyban csak vezetékkel lehet csatlakozni).

Gazdag a választék a félpanziós étkezések során - de jobban oda lehetne figyelni a modern, egészséges konyha kedvelőinek igényeire is - egy négycsillagos szállóban pl. lehetne 
- nagyobb választék nyers illetve vegetáriánus étel, nem csak a szokásos grillzöldség,
- minőségi tea (nem csupán alsó kategóriás "ízesített") és kávé is felszolgálva (itt a kávét, kakaót automatából lehetett beszerezni), ezen belül koffeinmentes kávé is (ezt itt külön kellett kérni, a mi esetünkben a pincér nagyon kedves volt és a "ház ajándékaként" hozta ki, de normális esetben a koffeinmentes kávé árát felszámolják). 
- A magyar desszertek olyan különlegesek, ez látszik az étterem cukrászdájában is! Ám a félpanziós ellátás vacsorájához nem feltétlenül a legvonzóbb sütiket sikerült prezentálni.
A hagyományos készételek nagyon finomak voltak - habár a brassói aprópecsenyét nehéz frissnek tűnő állapotban tartani az ételmelegítőben..

A wellness részleg nagyon kellemes, tiszta, kifogástalan minőségű.

Összességében nagyon hangulatos pár napot töltöttünk az Anna Grand ódon jellegű hotelszárnyában, kellemes kiszolgálással, kissé nehéz gyomorral, de elégedetten távoztunk. Köszönjük! :)